ÀTERAS LIMBAS >> S'Isvìtzera devet sighire a operare in favore de su romantzu
S'Isvìtzera devet sighire a operare in favore de su romantzu
Lu narat su Cussìgiu de Europa
Su Cussìgiu de Europa pedit a s'Isvìtzera de sighire a operare in favore de sa limba romantza. In su de bator raportos chi at publicadu a propòsitu de sas limbas minoritàrias, custa organizatzione internatzionale insistit mescamente supra de s'insinnamentu de sa de bator limbas natzionales in iscola.
Su Cussìgiu de Europa at cunstatadu chi, dae sas ùrtimas racumandatziones suas, su guvernu isvìtzeru at leadu unos cantos providimentos pro garantire s'introduimentu de su romantzu in iscola. Ma, a su chi resurtat dae su raportu, b'at amministratziones comunales chi galu no ant fatu nudda
Su comitadu de espertos est finas in pessamentu pro sas cunseguèntzias de sa riorganizatzione de sa formatzione de sos insinnantes de s'iscola elementare. Difatis, sa riforma at fatu minimare meda su nùmeru de sos istudentes chi si preparant pro unu tzertificadu de insinnamentu de su romantzu, e b'at projetziones chi faghent tìmere chi b'at a èssere unu nùmeru non bastante de maistros.
In fines, su Cussìgiu de Europa pedit a Berna de organizare cursos de romantzu pro su personale amministrativu.